سونایین دردلشمه سی
باشیما گلن لری آلین-یازیسی می آدلاندیریم یوخسا حیات درس لری؟ هر نه ایسه یاشاییرام آرخایین اولون بعضا داریخیرام بعضاایسه باشیم قاریشیر گئچینیرم ، آما نه دنسه حیات دان لذّت آپارمیرام چونکو ایسته دیگیم کیمی یاشامیرام. داریخاندا بیر دنیز منظره سی ، بیر تمیز هاوا ، یاشیل مئشه ، سو سسی ، قوش سسی دیله ییرم آنجاق تبریزین دارقین لیغی منی ده دئپرئسیونا سالیب سانکی ! اوزولورم، اوره ییمی آچان هئچ نه یوخدور . بلکه منی آنلایابیلیرسیز بلکه ده حیات سیزی ائله مشغول ائدیرکی تکجه چالیشماق و قازانماق پئشینده قاچیرسینیز ، بودا بیر جور یاشاماق دیر . ملّتیمه اوزولورم کئشکه لاییق اولدوقلاری کیمی یاشاسایدی ائلیم. قیزلاریمیز شن-شاقراق اوغوللاریمیز اومودلو و سئوینج دولو. سیزی داریخدیرماق ایسته میرم آما نئیله مک کی بئله دیر، کئشکه داریخاندا بیر میللی تئاتر، بیر میللی کنسرت ، بیر میللی توپلانیش اولسایدی بیرلیکده گئدیب هیجان لا باغیرابیلسه یدیک، اوخوسایدیق، سئوینسه یدیک. ملّت دئدیگین بئله یاشامالیدیر، دئپرئسیون لا دئییل.
بونلاری یازماق تکجه دردلشمک دیر . سیزده یازین. ان آزیندان اوره ییمیز بوشالسین شیشمه سین. بیلیرم داها اؤنملی دردلر وار، چؤرک دردی، پول دردی، ساغلیق سورونلاری، ائو، ماشین، ازدواج، ایش، و... منده یاشاییرام بونلاری . آنجاق انسان ملّتینی دارقین گؤرونجه داریخیر. هردن بیر سئوینسک، گولسک بلکه داها راحات سورونلاری چؤزمک اولار. یاشاماق اوچون اومود لازیم دیر، سئوینج لازیم دیر.
بلکه منیم بوگونلرده کی روح-حالیم بیرآز پوزولدوغو اوچون بوقدر اومودسوز دانیشیرام آما هرنه سه قورتولماق ایسته ییرم. چوخ اینجیییرم ، بلکه هاوانین توستوسو اعصابیمی پوزوب بلکه ده حیاتین منه گؤستردیگی آجیماسیزلیقلاری !
تبریزین قیشی دا گؤزل اولاردی ، قار ، چیلله ، بوتون گؤزللیک لرینی سئوردیم آنجاق بو ایل قیش باشقا دیر سانکی، خسته لیک ، توستولو هاوا، باهالیق، ملّتیمین اوزونتولری، هامیسی منی موتسوز ائتمه یه یئتدی.
باغیشلایین باشینیزی آغریتدیم، نئچه آی دان سونرا گلیب بونلاری یازدیغیما گؤره اوزگونم، آنجاق اوره ییمی بوشالتماق ایسته ییردیم.
*
الف شفق دن "عشق" کیتابینی بیر تورکیه لی آرخاداش دان هدیه آلدیم ، شمس تبریزی نین بیوگرافیسی نی رومان قالیبینده یازان بو باشاریلی تورک خانیم گئرچک بیر یازار دیر. چوخ گؤزل دیر ، منی حیات دان قیردی قوپاردی سانکی. اوقدر درین و آنلاملی یازیلیب کی منی مندن آلدی .
*
یئنی ائویمده یئنی پلانلارلا یاشاماق ایستردیم آنجاق هله لیک دایانمیشام، نه ترجمه ایشیمی دوام ائده بیلیرم نه ده باشقا پلانیم وار. هله لیک ترمز دستی نی چکمیشم و باخیرام بلکه جاده ده یئنی بیر تابلو یئنی بیر اشارت منی حیاتا دؤندره بیله ! هله لیک گؤزله ییرم. وبلاگیما باش چکنمیرم اؤزومو بوراخدیغیم کیمی وبلاگیمی دا هله لیک ترک ائتمیشم، منی باغیشلارسینیز. منه دوعا ائدین چوخ احتیاجیم وار، حیاتا دؤنمک ایسته ییرم.
*
سیزی سئویرم چونکو منیم یاشاماق بهانه م منیم ملّتیم دیر. بیرده کی یوخسوللاری اونوتمایاق، بو باهالیق و ایش سیزلیک دؤنمینده گئچیم زورلوقلاری چکن چوخلو وطنداشیمیز وار، الیمیزدن گلنی اسیرگه مه یک.
azb_Arab azb_Arab azb_Arab azb_Arab azb_Arab azb_Arab unk azb_Arab unk azb_Arab unk azb_Arab